Елвио Ромеро
Мелачка

Превод от испански: Александър Муратов, Атанас Далчев, 1968

chitanka.info

Върти се пладнята в кръга

на гуайакана[1], с нея се върти

оста от гуайакан,

която се във пладнята върти.

Воловете отдолу стенат…

Тръстиката простенва във въртежа

на гуайакановата ос

отдолу под ярема.

И се върти във пладнята човекът,

гуайакан запрегнат във ярема,

простенва пъстър във въртежа

на гуайакановата ос,

където прикачен яремът стене.

Човекът впрегнат също стене…

Мелачка от гуайакан

във непрекъснато въртене!

[1] гуайакана — южноамериканско дърво с изключително твърда дървесина — Б.р. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.